Pad nezaposlenosti, rast siromaštva
Stopa nezaposlenosti u SAD neznatno je pala, dok novo istraživanje pokazuje da se povećao broj ekstremno siromašnih
Stopa nezaposlenosti u Sjedinjenim Državama neznatno je opala u oktobru – sa 9,1 na 9 odsto, dok je američka ekonomija dodala 80 hiljada radnih mesta. U današnjem izveštaju sekretarijata za rad navodi se da je dobitak u novim radnim mestima, koja su otvorena u privatnom sektoru, umanjen ukidanjem radnih mesta u hjavnom sektoru. Stopa nezaposlenosti je najniža u proteklih 6 meseci, ali to ipak znači da je bez posla i dalje oko 13 miliona 900 hiljada Amerikanaca. Američka ekonomija je do sada povratila samo mali deo od oko 8 miliona radnih mesta koliko je izgubljeno u recesiji. Studija o nivou siromaštva u Americi u međuvremenu pokazala da se broj ljudi koji žive u ekstremnom siromaštvu naglo povećao tokom protekle decenije, čime je poništen pomak koji je Amerika ostvarila na tom polju tokom devedesetih godina. Institut Brukings, sa sedištem u Vašingtonu, u studiji navodi da se broj ljudi koji žive u oblastima sa ekstremnim siromaštvom, u zajednicama u kojima najmanje 40 odsto osoba ima prihode manje od granice siromaštva, povećao za više od jedne trećine. Istraživanje je uporedilo broj siromašnih Amerikanaca u 2000. godini sa siromaštvom procenjenim za period imedju 2005. i 2009. godine. U Sjedinjenim Državama siromaštvo se računa kao godišnji prihod od 22 hiljade i 300 dolara ili manje, za četvoročlanu porodicu. Najgori ekonomski pad u Americi u poslednjih 70 godina ostavio je milione ljudi bez posla, dok su mnogi koji i dalje rade ostali bez kuća koje više nisu mogli da otplaćuju.